作者：周邦彦
词牌/韵律：西平乐

paragraphs: 稚柳苏晴，故溪歇雨，川迥未觉春赊。
驼褐寒侵，正怜初日，轻阴抵死须遮。
叹事逐孤鸿尽去，身与塘蒲共晚，争知向此，征途迢递，伫立尘沙。
追念朱颜翠发，曾到处、故地使人嗟。
道连三楚，天低四野，乔木依前，临路敧斜。
重慕想，东陵晦迹，彭泽归来，左右琴书自乐，松菊相依，何况风流鬓未华。
多谢故人，亲驰郑驿，时倒融尊，劝此淹留，共过芳时，翻令倦客思家。